Naomi Scott

Si Naomi Grace Scott (namundag kan Mayo 6, 1993) sarong artista asin parakantang Ingles. Bistado siyang pinagbidahan si Princess Jasmine sa musical fantasy na pelikula kan Disney na Aladdin (2019). Si Scott nabistado sa pag arte puon sa sarong science fiction na dramang serye na Terra Nova (2011) sagcod sa Disney Channel na pelikulang pang tinedyer na Lemonade Mouth (2011). Nagin bida man siya sa sarong  superherong pelikula na Power Rangers (2017) sagcod kan aksyon-komeding pelikula na Charlie's Angels (2019).

Agi-agi 
Si Scott namundag kan ika-6 kan Mayo 1993 sa Hounslow, London. An saiyang magurang na si Usha Joshi ipinangaki sa Uganda, na hali sa Indian Gujarati, asin imigrante sa United Kingdom sa hoben na edad. An ama ni Naomi na si Christopher sarong Ingles. Si Scott igwang nakakagurang na tugang na lalaki na si Joshua Scott. Parehong pastor an saiyang mga magurang sa Bridge Church, Woodford  sa Redbridge, North East London. Si Scott nakikiiba sa mga misyonero asin sa mga aktibidades na pan komunidad. Siya nag adal sa Davenant Foundation School sa Loughton, Essex.

Karera 
Nagpuon an karera ni Scott sa pagkanta kaibahan an Bridge Church Youth Band. Nag-adal siya sa Davenant Foundation School asin pirming kaibahan sa mga school musicals asin drama productions. Sa dai kahaluyan, nadiskubre siya kan sarong Briton na parakanta na si Kéllé Bryan hale sa grupong Eternal, na nag pirma saiya bilang sarong kliyente. Nakatrabaho niya an Xenomania, sarong grupo kan mga Briton na parasurat nin kanta asin prodyuser Kan 2014, an YouTube tsanel na "Reload",  nag-publish nin duwang bidyo tampok si Scott, bilang parte kan "Reload Sessions" na serye.

An saiyang primerong dakulang papel sa pag-arte iyo an serye kan Disney Channel UK na Life Bites. Kan 2010, napasaiya ang karakter ni Mohini "Mo" Banjaree sa orihinal na pelikula kan Disney Channel kan 2011 na Lemonade Mouth na iyo ang saiyang primerong pinapelan sa sarong American production. Sa parehong taon man napasaiya ang papel bilang si Maddy Shannon sa science-fiction na seryengTerra Nova na nagpuon kan Setyembre taon 2011 sa Fox. An serye dai na nautro sa ikaduwang beses. Kan 2013, si Scott nagluwas sa sarong music video sa kantang "Hurricane" kan saiyang kaparehong aktres sa Lemonade Mouth na si  Bridgit Mendler. Kan Agosto 2014, iniluwas ang sadiri niyang debut na EP Invisible Division. Si Scott nagin cast bilang si Ryoko sa pelikula ni Ridley Scott na The Martian. Kinuanan an saiyang eksena alagad hinali ini sa pinal na rebisyon kan pelikula.Pinili kan Screen International si Scott na saro sa saindang 2015 Stars of Tomorrow. Kan Oktubre 2015, pinapelan niya si Kimberly Hart, an Pink Ranger sa Power Rangers (2017), an pelikulang pinag-adaptar an TV series kan parehong ngaran. An pelikula ipinaluwas kan Marso 24, 2017, kun sain nakua ni Scott an primero niyang nominasyon sa Teen Choice Award . An pelikula nakakua nin manlaen-laen na rebyu asin dakulang pagkadismaya sa nakuang $142 milyon sa ibong kan budget na $105 million.

Kan 2019, nagin bida si Scott bilang si Princess Jasmine sa pinag-adaptar na live-action na pelikula kan Disney na Aladdin na idinerekta ni Guy Ritchie. An saiyang pag-arte marhay na ikako kan mga kritiko. Si Tom Jorgensen kan IGN nahiling an pag arte ni Scott bilang si Jasmine na "sarong malinaw asin marhay na bersyon puon kan 1992" asin dagdag pa niya na an karakter, "namate an orog pa sa three-dimensional (bakong intensyonal... o dapat na ihagad nin pasensya) asin tinawan siya nin orog pa asin magaya-gayang ambisyon sa oras na ini. Tinawan ni Scott an karakter na may digdidad na iyo an nagdara saiya na magin marhay orog pa kan dati." Si Johnny Oleksinski kan The New York Post nahiling na an bersyon ni Scott ki Jasmine, "kamuot-moot" asin "mas may kapasidad sagcok daing gayo basta nagpapamidbid nin impresyon" bakong arog kan orihinal na bersyon An kritiko kan The San Francisco Chronicle na si Mick LaSalle fnahihiling si Scott na "real star" kan pelikula asin siya "pursigido asin itinatao an gabos sa anumang itao saiyang hamon” na iyo an nasusurat sa pelikula.   Sa The Washington Post, Inomaw ni Michael O'Sullivan an pag ganap ni Scott bilang sarong taong "dai lang nangingiturugan na makautas sa mga kamuyahan kan saiyang ama manungod sa kun siisay an saiyang mapapangagom,”   ini sarong “super-feminist". Si Richard Roeper kan Chicago Sun-Times sinabing "matibay" an pag-arte ni Scott. Dagdag pa niya, "nakakua pa siyang tyansa na dagos na mabisto sa saiyang bagong kantang "Speechless" Sa saiyang pag-arte, napangganahan ni Scott an Teen Choice Award for Choice Movie Actress – Sci-Fi/Fantasy asin nakaresibi siya nin nominasyon sa Saturn Award for Best Supporting Actress. An Aladdin nagin matagumpay na nakakua nin $1 bilyon sa the box office.

Personal na buhay 
Kan Hunyo 2014, ikinasal si Scott sa footbal player na si Jordan Spence makalihis an apat na taong pag ibanan.

Filmograpiya

Mga Tultulan